জাহাঙ্গীর মোহাম্মদ আদেল

জাহাঙ্গীর মোহাম্মদ আদেল (২৯ নভেম্বর ১৯৩০ - ১৩ নভেম্বর ২০১৪) ছিলেন বাংলাদেশের একজন রাজনীতিবিদ। তিনি তৎকালীন ঢাকা-১২ ও ঢাকা-৭ আসনের সংসদ সদস্য ছিলেন। অবিভক্ত ঢাকা সিটি কর্পোরেশনের ডেপুটি মেয়র ছিলেন তিনি। জাহাঙ্গীর মোহাম্মদ আদেল ২৯ নভেম্বর ১৯৩০ সালে পুরান ঢাকার আরমানিটোলার সোবহানবাগে জন্মগ্রহণ করেন। তিনি ঢাকা কলেজে অধ্যায়ন করেন। তার পিতার নাম শারফুদ্দিন আহমেদ। মাতার নাম খোরশেদুন্নেছা চৌধুরানী। আদেলের পিতামহ ছিলেন আব্দুস সোবহান ব্রাহ্মণবাড়িয়ার কসবার মেহারী গ্রামের অধিবাসী ছিলেন। আব্দুস সোবহান উনবিংশ শতাব্দীর শেষার্ধে ঢাকায় এসে ধানমণ্ডিতে বসবাস শুরু করেন। তিনি ধানমণ্ডির যে এলাকায় বসবাস করতেন তারই নাম অনুসারে ঐ এলাকার নাম করণ করা হয় সোবহানবাগ। জাহাঙ্গীর মোহাম্মদ আদেল ইসলামিয়া লাইব্রেরীর প্রতিষ্ঠাতা। তিনি বাংলাদেশ পুস্তক ও প্রকাশনার সমিতির প্রতিষ্ঠাতা সভাপতি, বাংলাদেশ রেড ক্রিসেন্ট সোসাইটির সভাপতি ছিলেন। আদেল ঢাকা ন্যাশনাল হাসপাতালের চেয়ারম্যান ছিলেন। তিনি মিটফোর্ড হাসপাতালের চেয়ারম্যান ছিলেন। ছিলেন সাবেক পূর্ব পাকিস্তান স্পোর্টস ফেডারেশনের ভাইস চেয়ারম্যান। তিনি ঢাকা ওয়ান্ডারস ক্লাবেরও তিনি সহসভাপতি ছিলেন। জাহাঙ্গীর মোহাম্মদ আদেল ১৯৬৫ সালে ঢাকার মৌলভীবাজার এলাকার প্রতিনিধি হিসেবে ঢাকা সিটি কর্পোরেশনের কমিশনার নির্বাচিত হন এবং ঢাকা সিটি কর্পোরেশনের ডেপুটি মেয়র পদে অধিষ্ঠিত হন। বাংলাদেশ জাতীয়তাবাদী দলে যোগদিয়ে ১৯৭৯ সালের দ্বিতীয় জাতীয় সংসদ নির্বাচনে তৎকালীন ঢাকা-১২ আসন থেকে বিএনপির প্রার্থী হিসেবে আওয়ামীলীগের প্রার্থী ও অবিভক্ত ঢাকা সিটি কর্পোরেশনের প্রথম মেয়র মোহাম্মাদ হানিফকে পরাজিত করে সংসদ সদস্য নির্বাচিত হন। তিনি জাতীয় পার্টির প্রতিষ্ঠাকালীন সদস্য ও সর্বশেষ দলটির প্রেসিডিয়াম সদস্য ছিলেন। ১৯৮৬ সালের তৃতীয় জাতীয় সংসদ নির্বাচনে তিনি জাতীয় পার্টির প্রার্থী হিসেবে তিনি তৎকালীন বিরোধী দলীয় নেত্রী ও আওয়ামীলীগ সভানেত্রী শেখ হাসিনাকে পরাজিত করে সংসদ সদস্য মনোনীত হন। ১৯৮৮ সালের চতুর্থ জাতীয় সংসদ নির্বাচনে তিনি জাতীয় পার্টির প্রার্থী হিসেবে ঢাকা-৭ আসন থেকে সংসদ সদস্য মনোনীত হন। ১২ জুন ১৯৯৬ সালের সপ্তম ও ২০০১ সালের অষ্টম জাতীয় সংসদ নির্বাচনে তিনি জাতীয় পার্টির প্রার্থী হিসেবে ঢাকা-৭ আসন থেকে অংশগ্রহণ করে পরাজিত হন। জাহাঙ্গীর মোহাম্মদ আদেল ৩ পুত্র ও ২ কন্যার জনক। তার ছেলে তারেক আহমেদ আদেল জাতীয় পার্টির রাজনীতির সাথে জড়িত ও ২০১৮ সালের একাদশ জাতীয় সংসদ নির্বাচনে ঢাকা-৭ ও ব্রাহ্মণবাড়িয়া-৪ আসনে জাতীয় পার্টির মনোনীত প্রার্থী হিসেবে পরাজিত হয়েছিলেন। জাহাঙ্গীর মোহাম্মদ আদেল পূর্ব পাকিস্তানের সাবেক গভর্নর আবদুল মোনেম খানের জামাতা। আদেল সালাউদ্দিন কাদের চৌধুরীর চাচা শ্বশুর। তিনি ২০১৪ সালের ১৩ নভেম্বর বুধবার রাত ৯টায় রাজধানী ঢাকার ইউনাইটেড হাসপাতালে চিকিৎসাধীন অবস্থায় মৃত্যুবরণ করেন। মৃত্যুর দুই দিন পর শুক্রবার জোহর নামাযের পর আরমানিটোলা মসজিদে তার প্রথম জানাজা এবং আসরের নামাযের পর সোবহানবাগ জামে মসজিদে তার দ্বিতীয় জানাজা অনুষ্ঠিত হয়। জানাজা শেষে পারিবারিক কবরস্থানে দাফন করা হয়েছে। "২য় জাতীয় সংসদে নির্বাচিত মাননীয় সংসদ-সদস্যদের নামের তালিকা" (পিডিএফ)। জাতীয় সংসদ। বাংলাদেশ সরকার। ৪ সেপ্টেম্বর ২০১৮ তারিখে মূল (পিডিএফ) থেকে আর্কাইভ করা।  "জাহাঙ্গীর মোহাম্মদ আদেলের ইন্তেকাল"। সংগ্রহের তারিখ ২০১৮-০১-০২। [স্থায়ীভাবে অকার্যকর সংযোগ] "৩য় জাতীয় সংসদে নির্বাচিত মাননীয় সংসদ-সদস্যদের নামের তালিকা" (পিডিএফ)। জাতীয় সংসদ। বাংলাদেশ সরকার। ১৮ সেপ্টেম্বর ২০১৮ তারিখে মূল (পিডিএফ) থেকে আর্কাইভ করা।  "৪র্থ জাতীয় সংসদে নির্বাচিত মাননীয় সংসদ-সদস্যদের নামের তালিকা" (পিডিএফ)। জাতীয় সংসদ। বাংলাদেশ সরকার। ৮ জুলাই ২০১৯ তারিখে মূল (পিডিএফ) থেকে আর্কাইভ করা।  "১৩ অক্টোবর ১৯৭১, মোনেম খান নিহত গেরিলা অভিযানে"। দৈনিক প্রথম আলো। ২ সেপ্টেম্বর ২০২৪ তারিখে মূল থেকে আর্কাইভ করা। সংগ্রহের তারিখ ২ সেপ্টেম্বর ২০২৪।  "মোনায়েমের হত্যাকারী দুঃসাহসী মোজাম্মেল হকের স্মৃতিচারণ"। আনন্দবাজার পত্রিকা। ২ সেপ্টেম্বর ২০২৪ তারিখে মূল থেকে আর্কাইভ করা। সংগ্রহের তারিখ ২ সেপ্টেম্বর ২০২৪।  "মোনায়েম খানের উত্তরসূরিদের দায়িত্ব কেনো নিতে হবে!"। চ্যানেল আই। ২১ জানুয়ারি ২০১৮। ২ সেপ্টেম্বর ২০২৪ তারিখে মূল থেকে আর্কাইভ করা। সংগ্রহের তারিখ ২ সেপ্টেম্বর ২০২৪।  "জাপা নেতা জাহাঙ্গীর মোহাম্মদ আদেলের ইন্তেকাল"। ঢাকাটাইমস। ১৩ নভেম্বর ২০১৪। ৬ জানুয়ারি ২০১৮ তারিখে মূল থেকে আর্কাইভ করা। সংগ্রহের তারিখ ২২ ডিসেম্বর ২০১৭।  "জাপা নেতা জাহাঙ্গীর মোহাম্মদ আদেল মারা গেছেন"। Newsnext Bangladesh (ইংরেজি ভাষায়)। ২০১৮-০১-২০ তারিখে মূল থেকে আর্কাইভ করা। সংগ্রহের তারিখ ২০১৮-০১-০২।